รับมือค่าเงินผันผวน
เมื่อวันที่ 7 ก.ย.ที่ผ่านมา จะเห็นข่าวค่าเงินบาทอ่อนค่าแตะ 36 บาท/เหรียญสหรัฐ นับว่าเป็นการอ่อนค่าในรอบ 6 ปี 6 เดือน ตั้งแต่เดือน มี.ค. 2552 ที่ผ่านมา เป็นผลจากตลาดการเงินมองว่าธนาคารกลางสหรัฐ (เฟด) อาจปรับขึ้นดอกเบี้ยในเดือน ก.ย.นี้ และแนวโน้มค่าเงินยังคงผันผวนอย่างต่อเนื่อง
9 ก.ย. 2558

เมื่อวันที่ 7 ก.ย.ที่ผ่านมา จะเห็นข่าวค่าเงินบาทอ่อนค่าแตะ 36 บาท/เหรียญสหรัฐ นับว่าเป็นการอ่อนค่าในรอบ 6 ปี 6 เดือน ตั้งแต่เดือน มี.ค. 2552 ที่ผ่านมา เป็นผลจากตลาดการเงินมองว่าธนาคารกลางสหรัฐ (เฟด) อาจปรับขึ้นดอกเบี้ยในเดือน ก.ย.นี้ และแนวโน้มค่าเงินยังคงผันผวนอย่างต่อเนื่อง
เมื่อทำความรู้จัก “ค่าเงินบาท” ซึ่งเป็นการแลกเปลี่ยนเงินระหว่างเงินบาทกับเงินของประเทศอื่นๆ  
“ค่าเงินบาทแข็ง” หมายถึง การที่เงินบาทมีค่ามากขึ้นเมื่อเทียบกับเงินสกุลที่กำลังเปรียบเทียบอยู่ เช่น ค่าเงินบาทแข็งขึ้นเมื่อเทียบกับเงินสกุลเหรียญสหรัฐก็คือ จะใช้เงินบาทในจำนวนที่น้อยกว่า 36 บาท เช่น อาจจะอยู่ที่ 35 บาท ไปแลกเปลี่ยนเพื่อให้ได้มาเท่ากับ 1 เหรียญสหรัฐ
“ค่าเงินบาทอ่อน” จะเป็นไปในทิศทางตรงกันข้ามกับค่าเงินบาทแข็ง เช่น ต้องใช้เงินบาทถึง 38 บาท ไปแลกเปลี่ยนเพื่อให้ได้มาเท่ากับ 1 เหรียญสหรัฐ
ทั้งนี้ หากค่าเงินมีความผันผวนจะมีผลกระทบกับผู้ประกอบธุรกิจที่ต้องเกี่ยวข้องกับต่างประเทศ เช่น บริษัทส่งออกหรือนำเข้าสินค้า ดังนั้น บริษัทหรือเจ้าของกิจการจึงควรป้องกันความเสี่ยงจากอัตราแลกเปลี่ยนไว้ เพื่อเพิ่มความแน่นอนให้แก่รายได้หรือต้นทุนของการขายสินค้าและบริการในรูปเงินบาท
เครื่องมือบริหารความเสี่ยงอัตราแลกเปลี่ยนมี 2 ประเภท คือ
1.​​การจองสัญญาซื้อหรือขายเงินตราต่างประเทศล่วงหน้า (Forward Contract) คือการตกลงอัตราแลกเปลี่ยนที่จะซื้อหรือขายเงินตราต่างประเทศกับธนาคาร ณ วันที่กำหนดในสัญญา 
2.การตกลงซื้อสิทธิที่จะซื้อหรือขายเงินตราต่างประเทศในอนาคต (Option Contract) คือการซื้อสิทธิที่จะซื้อหรือจะขายเงินตราต่างประเทศกับธนาคาร ณ วันที่กำหนด ตามสกุลเงิน จำนวนเงิน และอัตราแลกเปลี่ยนที่กำหนดไว้ในสัญญาแบ่งออกเป็น 2 ชนิด คือ (1) Put Option (สำหรับผู้ส่งออก) : สัญญาที่ให้สิทธิแก่ผู้ถือในการขายเงินตราต่างประเทศ​ (2) Call Option (สำหรับผู้นำเข้า) : สัญญาที่ให้สิทธิแก่ผู้ถือในการซื้อเงินตราต่างประเทศ​
ทั้งนี้ ผู้ประกอบการอย่ามองข้ามความเสี่ยงอัตราแลกเปลี่ยน ว่าเป็นเรื่องเล็กๆ และอย่าหวังจะเก็งกำไรจากอัตราแลกเปลี่ยนเพราะอาจจะได้ไม่คุ้มเสีย